MÅNEDENS  BUDSKAB 
-  fra  Århus  stav 


Er  vi  gode  kirkegængere? 


Når  vi  kommer  til  vore  møder  i  kirken,  kan 
man  tydeligt  mærke,  at  vi  glædes  over  at 
være  sammen.  Undertiden  udtrykker  vi  det 
temmelig  højlydt! 

Jeg  tror,  det  er  godt  sådan,  -  men  kun  til 
en  vis  grænse.  Jeg  tror,  det  ville  være  godt, 
om  vi  bevarede  lidt  mere  ro,  når  vi  kommer 
ind  i  kirkesalen,  som  jo  er  et  indviet 
område,  hvor  vi  skal  dyrke  Gud. 

Lad  os  tænke  lidt  over,  hvorfor  vi 
kommer  til  kirkens  møder,  og  lad  os  i  den 
forbindelse  koncentrere  os  om  nadver- 
møderne. Kommer  vi  til  dem  for  at  drøfte 
ugens  politiske  begivenheder  eller  lignende 
med  vore  søskende?  Eller  kommer  vi  for  at 
opleve  en  åndelig  tid  sammen?  En  tid,  som 
kan  bringe  os  åndelig  udvikling  og  vækst. 

Jeg  er  bange  for,  at  vi  stort  set  ikke  er 
åndelige  nok,  når  vi  kommer  til  vore 
nadvermøder.  Måske  er  der  endog  nogle, 


som  kun  kommer  af  vane,  uden  at  de  selv 
rigtig  tænker  over  det. 

Jeg  er  virkelig  bange  for,  at  vi  alle 
forbereder  os  for  dårligt  rent  åndeligt  til 
vore  møder.  For  at  få  virkelig  udbytte  af 
kirkegangen  kræves  en  vis  indlevelse.  Det 
har  noget  at  gøre  med  at  oplære  sig  i 
åndelig  kraft. 

Giv  søndagen  sit  rette  indhold.  Forbered 
den  allerede  ved  at  holde  en  rolig  lørdag 
aften  og  få  en  god  søvn,  så  man  kan  møde 
frisk  og  udhvilet.  Kom  ikke  styrtende  hen 
til  kirken  i  sidste  øjeblik,  men  mød 
afslappet,  så  evangeliets  forkyndelse  må 
falde  i  god  jord  og  rodfæste  sig. 

Mød  frem  med  forventning  og  med  et 
åbent  og  modtageligt  sind.  Kristendom  er 
noget  strålende  og  lykkeligt,  som  man  bør 
glæde  sig  over,  og  husk  at  være  afslappet 
under  hele  mødet.  Guds  kraft  når  ikke  ind  i 

sindet  gennem  et  anspændt  legeme  og  en 
anspændt  sjæl. 

Prøv,  om  du  kan  få  lov  til  at  opleve  den 
lykke  at  føle  freden.  Guds  fred  bringer 
skabende  energi,  der  i  ugens  løb  vil  hjælpe 
selve  den  intellektuelle  proces,  som  vi  har 
anvendelse  for  i  hverdagen,  og  den  vil  give 
os  indsigt  til  at  løse  problemerne,  om  vi  er 
opmærksomme. 

Forudbedøm  aldrig  en  taler,  hvorvidt 
han  er  god  eller  dårlig,  men  modtag  hans 
budskab  i  ydmyghed.  Enhver  tale  ud  fra 
evangeliets  sandheder  er  en  god  tale. 

Bring  aldrig  en  dårlig  ånd  med  i  kirken, 
for  ikke  alene  vil  den  dårlige  ånd  blokere 


MÅNEDENS  BUDSKAB  - 
fra  København  Stav 


Timelig  frelse 


På  mange  områder  har  vi  sidste  dages 
hellige  opnået  en  beskyttelse,  som  vi  til 
daglig  måske  ikke  tænker  så  meget  på.  Da 
Herren  den  27.  februar  1 833  i  en  åbenbaring 
til  Joseph  Smith  gav  vejledning  om  de 
helliges  livsførelse,  var  det  i  sandhed  en 
åbenbaring  om  »de  helliges  timelige  frelse«. 
Ikke  blot  en  frelse  fra  sygdom,  men  en 
frelse  fra  død.  Denne  åbenbaring  kaldet 
Visdomsordet  giver  de  hellige  mulighed  for 
overlevelse. 

Det  er  vel  de  færreste,  der  ved,  at 
gennemsnitlig  omkommer  hvert  år  en  snes 
mennesker  i  Danmark  på  grund  af  rygning 
i  sengen.  Denne  uvane  er  ret  udbredt  og 


dit  eget  sind,  men  -  og  dette  er  det  vigtigste  - 
den  kan  virke  ødelæggende  for  andre. 

Vi  er  nok  af  og  til  tilbøjelige  til  at  lade 
vore  tanker  gå  på  flugt  under  møderne,  så 
vi  ikke  opfatter  talerne  fuldt  ud. 

Det  bedste  middel  herimod  vil  være:  Sid 
ikke  og  tænk  på  dig  selv,  tænk  i  stedet  på 
Gud.  Vi  må  prøve  at  komme  bort  fra 
verden  -  åndeligt  talt  -  og  i  stedet  søge  ind  i 
en  atmosfære  af  fred  og  fornyelse,  så  vore 
nadvermøder  må  blive  en  åndelig  fest.  Så 
vil  vi  opleve  mirakler. 

Verner  Buur 
Stavspatriark 


medfører  nu  og  da,  at  der  opstår  ildebrand, 
fordi  rygeren  falder  i  søvn,  og  cigaretten 
antænder  sengetøjet.  Ofte  med  fare  for  eget 
liv  udfører  brandmænd  redningsindsatser 
for  at  hjælpe  de  ulykkelige  indebrændte, 
men  det  er  ikke  altid,  at  redningen  lykkes. 

I  Børsen  den  26.  november  1980  skriver 
dr.  med.  T.  Egsmose:  »Det  kan  oplyses,  at  i 
den  vestlige  verden  antages  tobaksrygning  i 
dag  at  være  årsag  til  ca.  20%  af  al  kræft  (for 
mænd  ca.  30%),  ca.  25%  af  alle  kredsløbs- 
sygdomme og  ca.  40%  af  alle  luftvejs- 
sygdomme. I  Danmark  dør  der  årlig  ca. 
50.000  mennesker,  og  mere  end  4  ud  af  5  af 
disse  dør  på  grund  af  sygdom  indenfor  en  af 

de  tre  anførte  grupper.  Disse  tal  taler  deres 
tydelige  sprog.« 

Jo,  de  sidste  dages  hellige  er  i  sandhed 
under  beskyttelse,  når  de  efterlever  vis- 
domsordet.  Dødens  engel  går  os  forbi. 

Tænk  også  på  den  åndelige  beskyttelse 
imod  Satans  anslag,  som  vi  opnår  i  vore 
hjem  ved  ikke  at  nyde  spiritus.  Hustru  og 
børn  behøver  ikke  at  frygte  ufred  og 
forbandelser,  når  far  kommer  hjem  fra 
arbejde  eller  fra  aftenens  møder.  De  ved,  at 
han  altid  er  ædru  og  nøgtern.  Og  han 


glæder  sig  til  at  møde  en  sober  og  glad 
hustru  i  et  rent  hjem  uden  stinkende 
tobaksrøg.  Ingen  skænderier  på  grund  af 
fuldskab  eller  fordi  pengene  er  gået  op  i  røg 
eller  brugt  til  spiritus. 

Vi  er  i  sandhed  velsignede  og  opnår 
timelig  frelse,  når  vi  efterlever  visdoms- 
ordet.  Lad  os  takke  Herren  for  denne 
åbenbaring  i  glæde  over  den  frihed  og 
tryghed,  som  den  har  bragt  os. 

Henning  K  Frederiksen 
Stavspræsident 


Kirken  på  Island 


Af  missionspræsident  Richard  C.  Jensen 

Små  grupper  plagede  og  forfulgte  hellige 
forlod  i  1850'erne  deres  hjem  og  slægtninge 
på  Island  for  at  emigrere  til  Utah. 

Evangeliet  blev  bragt  til  Island  i  1851,  da 
Thorardinn  Haflidason,  som  var  indfødt 
islændig,  tilsluttede  sig  kirken  i  København, 
hvor  han  var  i  lære  som  tømrer.  Han  blev 
indsat  som  den  første  islandske  missionær 
af  ældste  Erastus  Snow  fra  De  tolvs  Råd. 

Senere  fulgte  Gudmundur  Gudmunds- 
son,  en  anden  islænding,  som  sluttede  sig  til 
kirken  i  Danmark,  og  sammen  udstod  de 
forfølgelser,  som  blev  ledet  af  lokale 
præster,  og  de  fik  kun  held  til  at  døbe  nogle 
få  medlemmer,  før  der  blev  gennemført  en 
lov,  som  forbød  denne  ordinance. 

Modstanden  mod  kirkens  medlemmer 
blev  større  og  større,  og  i  årene  1853-57 
emigrerede  de  fleste  til  Utah  og  bosatte  sig 
på  præsident  Brigham  Youngs  anvisning  i 
Spanish  Fork. 

Tid  efter  anden  gennem  årene  har 
embedsmænd  og  borgere  fra  Island  besøgt 
De  forenede  Stater  og  har  især  været  på  det 
sted,  hvor  de  første  emigranter  fra  Island 
slog  sig  ned  -  i  Spanish  Fork. 

I  1961  sendte  præsident  David  O.  McKay 
ældste  Alvin  R.  Dyer,  assistent  til  De  Tolv, 


til  Island  for  at  undersøge  mulighederne 
for,  at  der  atter  kunne  komme  missionærer 
til  landet.  Ældste  Dyer  blev  hilst  varmt 
velkommen  og  blev  meget  opmuntret,  og 
han  bemærkede,  at  det,  der  gjorde  hans 
besøg  til  en  succes,  var  den  måde,  hvorpå 
islændingene  var  blevet  modtaget  under 
deres  besøg  i  USA. 

I  dag  er  der  flere  af  efterkommerne  af 
disse  islandske  pionerer,  som  med  succes 
bringer  evangeliet  tilbage  til  en  mere 
tolerant,  interesseret  og  venlig  generation. 

I  april  1975  blev  der  på  Island  organiseret 
en  gren  af  kirken  på  den  amerikanske  base  i 
Keflavik.  Omkring  130  medlemmer  - 
amerikanske  tjenstgørende  i  militæret  og 
deres  familier  -  blev  organiseret  som  en  del 
af  Den  danske  Mission.  Denne  gren  er 
skrumpet  ind  til  omkring  en  fjerdedel  af  det 
oprindelige  medlemstal,  eftersom  der 
kommer  færre  SDH  tjenstgørende,  fordi 
der  er  en  ændring  i  reglen  om  længden  af 
den  tid,  som  familier  må  følge  dem,  når  de 
er  udkommanderet. 

Ældste  Byron  T.  Geslison  var  den  første 
missionær  fra  kirken,  som  kom  tilbage  til 
Island  siden  1914.  Han  var  oldebarn  af  en 
islænding.  Ældste  Geslison  og  hans  hustru, 

Melva,  blev  kaldet  til  Den  danske  Mission 
til  at  tjene  som  de  første  missionærer  på 
Island  i  61  år.  De  blev  fulgt  af  otte 
missionærer  fra  Staterne,  og  arbejdet  var  i 
gang  igen. 

Skønt  kun  få  mennesker  har  nogen  idé 
om,  hvad  det  er,  kirken  lærer,  og  hvad  den 
egentlig  står  for,  så  er  der  stadig  mange 
forudfattede  meninger  og  usande  historier  i 
omløb.  Den  lutheranske  kirke  og  dens 
præster  offentliggør  til  stadighed  falske 
oplysninger,  og  de  er  opsatte  på,  at  kirken 


skal  have  fiasko,  sådan  som  det  var  tilfældet 
i  de  første  små  hundrede  år. 

Dog,  den  sande  kirke  er  gundlagt  der,  og 
der  er  oprettet  en  meget  aktiv  gren  med 
rødderne  solidt  plantet  i  den  islandske  jord. 
Den  blev  organiseret  den  8.  august  1976  i 
Reykjavik.  Fremgangen  var  i  begyndelsen 
kun  lille,  da  de  første  missionærer  kom 
tilbage,  men  der  kom  dog  en  lille  gruppe  af 
hellige,  og  de  er  i  dag  vokset  til  et 
medlemsantal  på  omkring  60. 

Den  første  islandske  ældste,  Johann 


Den  høje,  mørke  bygning  midt  i  billedet  tilhører  nu  Jesu  Kristi  Kirke  af  Sidste  Dages 
Hellige  og  huser  Reykjavik  gren.  Yderst  til  venstre  ses  den  lutheranske  domkirke.  (Der 
kommer  flere  til  møderne  i  den  beskedne  grensbygning,  end  der  gør  i  den  flotte  katedral!). 

Karlsson,  som  sluttede  sig  til  kirken  for 
halvandet  år  siden  er  blevet  kaldet  som 
missionær  og  arbejder  nu  som  fuldtids- 
missionær  i  Canada.  En  ung  søster  fra 
Island,  Thorstina  Olafsdottir,  som  flyttede 
til  Danmark,  blev  kaldet  fra  Københavns  1. 
ward  og  udfører  også  en  fuldtids  mission  i 
Canada. 

Efter  nogle  helt  mirakuløse  hændelser  i 
den  allersidste  tid,  har  kirken  købt  en  dejlig 
bygning  lige  på  den  anden  side  af  den 
samme  gade,  hvor  den  lutheranske  dom- 
kirke ligger.  Adressen  er  Skolavordustig 
46.  Den  sidste  godkendelse  er  modtaget,  og 
vi  har  nu  rigelig  plads  til  den  voksende, 
driftige  gren  af  begejstrede  islandske 
hellige,  som  ikke  er  bange  for  at  fortælle 
folk,  hvem  de  er.  Indenfor  det  næste  år  er 
der  fem  unge  mænd,  som  nu  er  ældster  i 
grenen,  som  vil  blive  kaldet  til  at  udføre 
fuldtidsmissioner.  Det  kan  godt  være,  det 
ikke  er  nogen  rekord,  men  hvis  der  f.eks.  er 
70  medlemmer  til  den  tid,  så  vil  det  betyde, 
at  der  er  hele  10%,  som  er  på  mission. 

Grenen  er  fuldt  organiseret  og  ved  juletid 
blev  en  islandsk  grenspræsident  opretholdt 
og  præsiderer  nu  med  to  rådgivere.  For 
omkring  18  måneder  siden,  begyndte 
missionærerne  en  særlig  bøn  og  faste  med 
det  formål  at  finde  en  kvalificeret  islænding, 
som  kunne  blive  omvendt  og  derefter  blive 
grenspræsident. 

Grenen  var  på  det  tidspunkt  næsten  fuldt 
organiseret  og  blev  ledet  af  missionærerne. 

Indenfor  få  dage  kom  der  en  dejlig  ung 


mand,  som  blev  belært  om  kirken,  og  som 
efter  omhyggelig  overvejelse  og  under- 
søgelse sluttede  sig  til  kirken.  Han  er  nu 
blevet  ordineret  som  ældste  og  har 
accepteret  kaldet  som  grenspræsident. 
Sådan  kan  vi  se,  hvordan  Herren  sørger  for 
sit  folk,  hvis  de  blot  vil  bede  til  ham. 

Der  er  ved  at  blive  bygget  et  dåbsbassin  i 
den  underste  etage  i  vor  egen  bygning. 
Førhen  blev  de  foretaget  i  badebassiner. 

Under  ledelse  af  en  af  de  tidligste  og  mest 
trofaste  omvendte,  søster  Sveinbjorg 
Gudmundsdottir,  er  der  siden  1975  blevet 
oversat  mange  traktater,  brochurer  og 
salmer  til  det  vanskelige  islandske  sprog. 
Under  hendes  ledelse  er  den  første 
Mormons  Bog  nu  ved  at  blive  trykt  på 
islandsk,  og  den  skulle  være  klar  til 
udgivelse  ved  den  tid,  hvor  denne  artikel 
læses.  Hvor  er  det  vidunderligt  at  kunne 
bringe  denne  bog  ud  i  denne  del  af  verden  - 
på  Island! 

Det  er  også  vidunderligt  at  se  Jesu  Kristi 
sande  kirke  rulle  frem  i  et  land,  som  en  gang 
var  plaget  af  modstand  og  falske  rygter. 
Det  er  en  fryd  at  høre  den  smukke  »Kom, 
kom,  Guds  folk,  fremad  og  frygter  ej« 
sunget  på  islandsk  af  hellige,  som  løfter 
deres  stemmer  til  Herren  uden  frygt  i  deres 
eget  land. 

Må  vi  her  i  Danmark  blive  ved  med  at 
løfte  vore  stemmer  og  give  vor  fulde  støtte 
til  Herrens  missionærprogram,  ligesom  de 
vidunderlige  hellige  på  Island  gør  det. 


»Vi  lever  i  en  verden,  der  er  så  dårlig,  at  den 
næsten  aldrig  har  været  værre,  men  hvis  vi 
beder  Gud  om  hjælp,  må  det  tilføjes,  at  han 
i  mange  tilfælde  er  hjælpeløs,  dersom  vi 
ikke  giver  ham  et  nap«. 

(Pastor  Johan  Nielsen,  Hellebæk,  ved 
gudstjenesten  i  Christiansborg  Slotskirke, 
som  indledte  folketingsåret  1980-81). 

★  ★  ★ 

Stavskonferencen  i  København  stav 

i  dagene  den  15.  og  16.  november  1980 


Ved  denne  konference  kunne  søskende  i 
København  stav  glæde  sig  over  at  have 
besøg  af  områdeadministrator  for  Europa 
ældste  Robert  D.  Hales  og  søster  Hales. 

Mødet  lørdag  aften 

Vort  genealogiske  ansvar 

Denne  aftens  første  taler  var  forhen- 
værende rigsantikvar,  dr.  phil.  Harald 
Jørgensen,  som  på  en  sprudlende  og 
uimodståelig  måde  fortalte  træk  fra  såvel 
sit  eget  som  sin  faders  og  bedstefaders 
spændende  liv. 

Dr.  Jørgensen  sagde  bl.a.:  »Jeg  tilhører 
en  familie,  som  i  tre  generationer  har 
skrevet  bøger,  og  derfor  har  jeg  en  rig  skat 
af  kundskab  om  mine  forfædre.  Min  mor 
døde,  da  jeg  blev  født,  men  gennem  de 
breve,  hun  skrev  til  min  far  i  deres  for- 
lovelsestid,  synes  jeg  at  jeg  kender  hende. 

Jeg  opfordrer  til,  at  man  gemmer  alle 
breve  og  lignende  minder  fra  familie  og 
venner.  Smid  kun  regningerne  ud!  Dag- 
bøger har  ligeledes  en  stor  værdi,  når  man 
skal  skrive  mindebøger. 

Jeg  kan  godt  forstå,  at  man  vil  prøve  at 
komme  så  langt  tilbage  som  muligt  med 
sine  forfædre,  men  prøv  dog  også  at 
benytte  andre  arkivalier  end  lige  kirke- 
bøgerne, så  man  kan  få  lidt  »kød«  på  de 
mange  data.  Min  egen  slægt  kan  jeg  føre 
tilbage  til  det  femtende  århundrede  blot 
fordi  en  mand,  som  var  smed,  slog  en  anden 
mand  ihjel.  Alt  det  skriveri,  der  var  af  den 
grund  bringer  ekstra  kolorit  til  min 
anetavle.« 

Efter  dr.  Jørgensens  tale  brød  forsam- 
lingen ud  i  klapsalver,  og  stavspræsident 
Henning  K.  Frederiksen  overrakte  dr. 
Jørgensen  en  Mormons  Bog  med  påtrykt 
navn. 


Søster  Anna  Margrethe  Krogh-Thomsen 
fra  Roskilde  fortalte  derefter  meget  bevæ- 
gende om  sine  oplevelser,  da  hun  skulle 
eftersøge  sin  familie  i  Nordtyskland. 
Hvordan  hun  trods  omhyggelige  for- 
beredelser alligevel  ikke  kunne  komme  til 
at  studere  de  kirkebøger,  hun  havde  rejst  så 
langt  for  at  se,  og  om  hvordan  Herren  på 
forunderlig  vis  ledte  hende  til  et  tilfældigt 
hus,  hvor  der  viste  sig  at  bo  en  fjern 
slægtning,  som  kunne  fremvise  hele  deres 
fælles  anetavle. 

Derefter  vistes  en  interessant  filmstrip, 
som  hedder:  »Vort  genealogiske  ansvar«, 
og  som  opdeler  dette  således: 

1.  Udfør  dit  4-generations  program. 

2.  Skriv  din   personlige   og  familiens 
historie. 

3.  Deltag  i  navneuddragningsprogram- 
met,  når  du  kaldes  dertil. 

4.  Tag  til  templet  og  udfør  de  sted- 
fortrædende ordinancer. 

Aftenens  sidste  taler  var  ældste  Robert  D. 
Hales,  hvis  ord  til  forsamlingen  blev 
glimrende  formidlet  på  dansk  af  br.  Hans 
Hjort  Nielsen. 

Ældste  Hales  fortalte  om  det  store 
projekt,  der  er  udført  af  kirken  ved 
mikrofilmningen  af  kirkebøger  og  andre 
optegnelser  over  hele  verden.  Ligeledes 
fortalte  han  om  det  fremragende  sam- 
arbejde, der  er  mellem  kirken  og  de  mange 
arkiver  og  arkivarer. 

Derefter  talte  ældste  Hales  om  profeten 
Elijahs'  ånd,  som  er  overjorden  i  de  sidste 
dage,  og  som  skal  vende  fædrenes  hjerter  til 
sønnerne  og  sønnernes  til  fædrenes,  så 
Herren  ikke  skal  slå  jorden  med  band. 

I  alle  sine  taler  taler  ældste  Hales  gerne 
om  præsident  Kimball,  og  hans  kærlighed 
til  profeten  skinner  altid  igennem  alt,  hvad 
han  siger. 


6 


Træk  fra  profetens  liv  og  fra  ældste 
Hales'  eget  liv  blev  fortalt  for  at  illustrere 
den  vigtighed,  der  ligger  i  at  vi  alle  sørger 
for  at  skrive  vor  livshistorie. 

Til  stede  ved  dette  møde  var  224. 

Det  skal  også  her  nævnes,  at  der  om 
søndagen  var  arrangeret  en  yderst  in- 
teressant udstilling  om  emnet  genealogi  og 
mindebøger.  Brdr.  Carsten  Gram  og  Ole 
Aarenstrup  havde  gjort  et  stort  arbejde  for 
at  stimulere  søskendes  interesse  for  denne 
vigtige  del  af  vort  ansvar  som  sidste  dages 
hellige. 

Stavskonferencens  hovedmøde, 
søndag  formiddag 

Før  mødet  begyndte  kl.  11.00,  var  der  3 
kvarters  koncert  med  et  ualmindeligt 
velsyngende  stavskor,  som  formåede  at 
bringe  den  rette  stemning  frem  i  møde- 
deltagerne. Man  kunne  måske  godt  ønske 
sig,  at  en  del  af  den  entusiasme,  som  stråler 
ud  af  dirigenten,  br.  Jørgen  Ljungstrøms 
ryg  også  kunne  ses  på  kormedlemmmernes 
ansigter!  Den  unge  søster  Alice  Hall  har  på 
nydelig  måde  formået  at  »løfte  arven«  ved 
klaveret  efter  søster  Inger  Rasmussen,  som 
man  i  mange  år  har  kunnet  glæde  sig  over 
på  den  plads. 

Forpligtelse  -  Kærlighed  -  Formaning 

Som  mødets  første  taler  hørtes  stavs- 
præsident  Henning  K.  Frederiksen,  som 
fortalte  om  formålet  med  konferencer, 
nemlig  at  afgøre  kirkens  anliggender. 

Præsident  Frederiksen  talte  om  sin 
taknemlighed  for  sin  omvendelse  til 
evangeliet  og  om  vigtigheden  af,  at  være 
blandt  dem,  som  Herren  vil  kendes  ved,  når 
vi  kommer  til  ham.  Endvidere  formanede 
præsidenten  til  afståelse  fra  at  dømme 
hinanden  og  til  tilgivelse,  og  han  sluttede 
med  at  sige:  »Evangeliet  er  givet  os  for  at 
gøre  dårlige  mennesker  til  gode  mennesker 
-  og  gode  mennesker  til  bedre  mennesker«. 


Præsident  Johan  S.  Koch  talte  derefter, 
og  han  fortalte  på  ældste  Hales'  opfordring 
historien  om  sin  og  sin  hustrus  omvendelse. 
Derefter  talte  præsident  Koch  indtræn- 
gende om  det  faktum,  at  vi  alle  må  forpligte 
os  til  at  overholde  vore  pagter  helt  og  fuldt 
for  at  kunne  være  antagelige  for  Herren. 
Han  citerede  Joseph  Smith,  som  har  sagt: 
»En  religion,  som  ikke  kræver  alt  af  sine 
medlemmer,  er  ikke  nogen  rigtig  religion«. 

Så  talte  præsident  Arnt  K.  Valgren,  og 
han  lagde  vægt  på,  at  vi  lærer  at  elske 
hinanden  med  Kristi  rene  kærlighed.  Det  er 
nemt  nok  at  være  venlig  overfor  dem,  der  er 
venlige  overfor  os,  den  virkelige  prøve 
kommer,  når  vi  skal  elske  dem,  som  er  os 
imod.  Af  og  til  kan  vi  føle  os  fulde  af 
kærlighed  til  alle  mennesker,  f.eks.  når  vi 
har  været  i  templet.  Dette  er  »gyldne 
øjeblikke«,  som  vi  skal  sætte  pris  på,  og 
som  vi  skal  lære  at  få  flere  og  flere  af. 

Efter  Stavspræsidentskabets  taler  hørtes 
tre  vidnesbyrd.  Først  fra  søster  Yvonne 
Kofod,  som  for  kort  tid  siden  kom  hjem  fra 
en  velfærdsmission  på  Phillippinerne. 
Søster  Kofod  fortalte  om  sine  oplevelser  og 
læste  lidt  fra  sin  dagbog. 

Broder  Frantz.  Bøving,  som  netop  var 
blevet  opretholdt  til  ældste  efter  at  være 
blevet  døbt  i  sommeren  1980  fortalte  lidt 
om  de  16  år,  det  havde  taget  ham  at 
acceptere  evangeliet,  og  han  sagde  til  alle 
missionærer:  »Giv  aldrig  op!« 

Det  sidste  vidnesbyrd  kom  fra  missions- 
præsident  Richard  C.  Jensen,  som  læste  et 
digt  skrevet  af  en  missionær. 

Efter  at  forsamlingen  stående  havde 
sunget:  »Skal  vi  svigte  vore  pagter«,  blev 
tiden  overgivet  til  søster  Hales,  som  blev 
assisteret  af  søster  Lisbeth  V.  Andersen. 

Søster  Hales  bar  sit  vidnesbyrd  og 
opfordrede  især  til  at  tage  godt  imod  dem, 
som  kommer  til  kirken  for  første  gang,  det 
kan  have  afgørende  betydning  for  deres 
accept  af  evangeliet. 

Til  slut  talte  ældste  Robert  D.  Hales, 
igen  med  br.  Hans  Hjort  Nielsen  som 

På  forhøjningen  ses  foran  stavskoret  (fra  venstre)  missionspræsideni  Richard  L,  Jensen, 
stavspræsident  Henning  K.  Frederiksen,  områdeadministrator  for  Europa  ældste  Robert 
D.  Hales  og  søster  Hales. 


oversætter.  Det  var  ikke  lutter  »roser« 
ældste  Hales  havde  til  forsamlingen.  Han 
havde  studeret  statistikkerne  både  for 
hjemmelærerarbejde,  for  aktivitet  i  hjælpe- 
foreningen m.m.,  og  han  var  ikke  tilfreds 
med  dem.  Han  sagde:  »Jeg  formanede  jer 
om  disse  ting,  sidste  gang  jeg  var  her,  og  jeg 
gør  det  igen  i  dag  -  jeg  ønsker  ikke  at 
komme  og  gøre  det  én  gang  til!« 

Ældste  Hales  talte  derefter  om  de 
grundlæggende  principper  i  kirken,  om 


nadveren  og  om  dåben.  Igen  fortalte  ældste 
Hales  om  profeten  Spencer  W.  Kimball,  og 
han  bar  sit  vidnesbyrd  om  dennes  guddom- 
melige kald  og  om  Jesus  Kristus. 
Til  stede  var  757. 

Atter  en  dejlig  konference  var  til  ende,  og 
de  hellige  i  København  stav  kunne  tage 
hjem  og  begynde  at  arbejde  med  de  ting, 
som  var  blevet  påpeget  overfor  dem! 

eev 


»NÆST  EFTER  SKRIFTERNE  ER  DE  VIGTIGSTE 
OPTEGNELSER  VOR  EGEN  LIVSHISTORIE« 

(Spencer  W.  Kim  hall) 

Templet  i  Tokyo  indviet 

Ikke  mindre  end  48.000  besøgende  blev  vist 
rundt  i  Tokyo  templet  i  den  måned,  hvor 
der  blev  holdt  åbent  hus  for  offentligheden. 

Det  skete  fra  den  13.  september  til  den 
18.  oktober  1980.  Den  27.  oktober  blev 
templet  indviet  af  præsident  W.  Kimball. 

Tempelpræsidenten,  Dwayne  N.  Ander- 
sen, fortalte,  at  der  var  flere  ledende 
personer,  som  deltog  i  begivenheden,  end 
der  havde  været  ved  nogen  tidligere 
lejlighed.  Der  var  præsidenter  for  univer- 
siteter, kirker,  banker.  Og  der  var  skue- 
spillere, forfattere,  baseball  spillere,  for- 
læggere samt  lederen  af  Tokyos  politi. 
Bygherrer  søgte  efter  fejl  i  konstruktionen, 
men  de  fandt  ingen,  tværtimod  roste  de 


bygningens  kvalitet. 

Det  har  været  lidt  af  et  problem  at  finde 
tempelarbejdere,  idet  de  fleste  medlemmer 
er  yngre  mennesker  med  børn.  »Der  er 
kaldet  10  ægtepar  til  at  arbejde  på  fuld  tid  i 
templet,  og  vi  er  ved  at  uddanne  ca.  115 
tempelarbejdere  til  at  arbejde  på  del-tid, 
men  vi  skal  nok  klare  det,«  siger 
tempelpræsidenten. 

Netop  opførelsen  af  et  tempel  i  Japan 
bestyrker  den  kendsgerning,  at  Herren 
ønsker  at  velsigne  alle  nationer,  stammer, 
tungemål  og  folk  gennem  hans  hellige 
evangeliums  ordinancer. 

Dette  er  ikke  blot  endnu  et  tempel  og 
endnu  en  tempelindvielse  -  det  er  i  sandhed 
noget  ganske  særligt,  for  det  sker  i  et  land, 
hvor  den  overvejende  del  af  befolkningen 
ikke  er  kristne. 

Selv  om  der  er  mange  templer  i  Japan,  så 
er  dette  det  første,  der  er  bygget  til  ære  for 
Den  levende  Gud,  og  det  åbner  døren  til  en 
helt  ny  æra,  hvor  millioner  af  Østens  folk 
får  tilbudet  om  at  acceptere  Kristi 
forsoningsoffer  og  indgå  de  pagter,  der  kun 
kan  indgås  i  hans  egen  kirke. 

Der  har  været  kristne  i  Østen  i  mange  år, 
men  det  er  først  nu,  det  gengivne 
evangeliums  ordinancer  er  kommet  dertil, 
så  disse  mennesker  kan  besøge  deres  eget 
tempel,  få  deres  tempelbegavelser  og  få 
deres  familier  beseglet  til  sig. 

Netop  genealogien  og  tempelarbejdet  er 
en  af  de  ting,  som  griber  Østens  folk,  som 
har  så  stor  tilknytning  til  deres  forfædre. 

(fra  Church  News) 


Bikubestævne  i  København  stav 


Bikubepigerne  i  København  stav  sammen  med  nogle  ledere. 

min  hest  


Fredag  den  7.  november  kl.  15.30  mødtes 
bikubepigerne  fra  København  stav  til  et 
dejligt  stævne  på  Maglegårdsallé. 

Først  blev  der  kæmpet  om  nogle  fine 
pokaler  m.m.  i  flag-fodbold,  volleyball, 
tovtrækning,  stafetløb  og  rundbold,  hvor- 
efter alle  samledes  til  en  lille  snak  om,  hvad 
det  vil  sige  at  være  en  god  kammerat.  Efter 
svarene  at  dømme  har  vi  nogle  meget  fine 
kammerater  i  København  stav! 

Ved  festmiddagen  bagefter  talte  søster 
Ellen  Valgren  og  fortalte  bl.a.  om  en  lidt 
uheldig  pige,  Asta,  som  en  gruppe  godt 
sammensvejsede  piger  lærte  at  optage  i 
deres  fællesskab,  og  den  betydning  og 
glæde  det  bevirkede.  I  dagens  anledning 
var  der  skrevet  forskellige  sange,  som  blev 
»serveret«  i  kuvertbrød,  knallerter,  balloner 
og  i  en  mini-fodbold.  Her  er  et  uddrag  af 
sangen  til  bikubepigerne.  Melodi:  Jeg  har 


Når  man  er  helt  alene 
så  bli'r  man  let  lidt  ked, 
en  god  ven  skuli  man  mene 
kan  hjælpe  en  på  gled. 

Det  kræver,  at  vi  selv  er  gode 
og  ikke  bare  tænker  »mode«! 
Men  selv  er  ven  for  nogle  andre, 
det  kan  det  hele  helt  forandre. 

Et  vidnesbyrd  at  have 
er  vældig  godt  for  os, 
det  får  os  til  at  lave 
lidt  mere  godt,  -  til  trods 

for  hvad  man  rundt  i  verden  ser 
hvad  der  med  andre  unge  sker. 
Det  styrker  os  og  troen  øger 
på  at  det  nytter,  vi  forsøger. 

0 

Efter  middagen  var  der  sjove  konkurrencer. 


I  I 


»Trillinger«  i  Odense 


Eftersom  to  små,  nye  brødre  og  en  lille,  ny  søster  i  Odense  ward  valgte  at  komme  til  verden 
inden  for  den  samme  uge  i  oktober  måned  1980,  kunne  deres  mødre  nyde  hinandens 
selskab  på  Odense  Amts-  og  Bysygehus. 

Her  ses  de  stolte  mødre  på  sengekanten  -  fra  venstre:  Lilian  Hornemann  med  sin  søn, 
født  den  26.  oktober,  Dorthe  Christiansen  med  sin  datter,  født  den  24.  oktober,  Bente 
Andersen  med  sin  søn,  født  den  21.  oktober. 


Den  27.  november  1980  døde  søster  Dorthe  Christiansen  pludselig,  kun  22  år  gammel. 

Dorthe  var  en  afholdt  og  respekteret  søster,  og  hun  var  til  det  sidste  glad  og  lykkelig 
sammen  med  sin  mand  og  deres  2  børn.  -  Æret  være  hendes  minde.  -  Familien. 

At  finde  tid 


%  fx  fl  1$  $  t% 


Som  ung  pige  blev  Sophie  Hansen  næsten 
besat  af  tanken  om,  at  verdens  undergang 
var  nært  forestående.  Dette  blev  en  kilde  til 
en  vedvarende  bekymring,  som  endog 
truede  hendes  helbred.  Dog  hjalp  det  også 
med  til  at  vække  hendes  interesse,  da  hun 
mødte  sidste  dages  hellige  missionærer  og 
fandt  ud  af,  at  de  også  troede  på,  at  Kristi 
andet  komme  var  nær. 

Sophies  tanker  om  fremtiden  blev  nu  en 
mere  positiv  kraft  i  hendes  liv,  og  hendes 
omvendelse  til  mormonismen  gav  hende 
mulighed  for  at  udnytte  sine  talenter.  Snart 
var  hun  travlt  beskæftiget  som  rådgiver  i 
præsidentskabet  i  den  første  GUF  for  unge 
piger  i  København. 

Efter  sin  emigration  til  Amerika  i  1885 
giftede  Sophie  sig  med  en  hjemvendt 
missionær.  August  Valentine.  I  Salt  Lake 


City  fik  hun  god  brug  for  sin  boglige 
uddannelse,  idet  hun  blev  medredaktør  af 
»Bikuben«,  en  uge-avis  for  danske  og 
norske  sidste  dages  hellige  emigranter.  Da 
redaktør  Anders  Winbergi  1887,  som  en  af 
de  mange  sidste  dages  hellige,  der  dyrkede 
flerkoneri,  blev  fængslet,  overtog  Sophie 
hele  ansvaret  for  avisen  i  seks  måneder,  og 
hun  blev  derved  én  af  Utahs  første 
kvindelige  avisredaktører. 

Snart  blev  moderskabet  dog  hendes 
største  ansvar.  Sophie  og  August  opdrog 
fem  børn  i  Brigham  City,  Utah,  hvor 
August  var  biskop  i  12  år.  Sophie  fandt 
alligevel  tid  til  at  skrive  små  historier, 
artikler  og  digte  til  »The  Young  Womans's 
Journal«  (De  Unge  Pigers  Blad),  »The 
Juvenile  Instructor«,  »Bikuben«  og  andre 
sidste  dages  hellige  blade.  Hun  hjalp  de 

amerikanske  kvinder  til  bedre  at  forstå 
mormonerne,  da  hun  i  1897  fik  offentlig- 
gjort en  kort  historie  i  det  vidt  udsendte 
blad  »Godey's  Magazine«. 

I  1895  var  der  en  livlig  debat  om, 
hvorvidt  Utahs  forfatning  skulle  give 
kvinderne  stemmeret  -  noget,  som  de 
allerede  havde  haft  i  tidsrummet  fra  1870  til 
1887.  For  Sophie  så  det  ofte  ud,  som  om 
hendes  kvindelige  med-emigranter  fra 
Skandinavien  knapt  brød  sig  om  at  få 
denne  rettighed  igen,  lige  så  lidt,  som  de 


bekymrede  sig  om  at  holde  sig  velinfor- 
merede. I  et  læserbrev  til  »Bikuben«  skrev 
hun:  »De  fleste  kvinder  har  sandelig  nok  at 
gøre  i  deres  hjem.  Men  uanset,  hvor  travlt 
en  flittig  kvinde  har,  så  vil  hun  altid  finde 
lidt  tid  til  at  lade  sig  optage  af  det,  hun  føler 
og  tror,  er  hendes  pligt«.  Det  var  den 
indstilling,  som  prægede  Sophie  Valentines 
liv. 

(Fra  Church  News  rubrikken  »Profiler  fra 
Fortiden«,  af  Richard  L.  Jensen). 


Kvindelig  senator  fra  Florida 


Den  storsmilende  dame  på  billedet  hedder 
Paula  Hawkins,  og  hun  har  sandelig  grund 
til  at  være  glad. 

Fra  januar  1981  er  hun  valgt  som  medlem 
af  USA's  senat. 

Hun  er  den  første  mormon-kvinde,  som 
er  valgt  som  senator  og  tillige  den  første 
kvinde,  som  vælgerne  i  Florida  har  valgt  til 
denne  post. 


I  senatet,  som  har  100  medlemmer  vil 
hun  desuden  være  den  ene  af  de  to 
kvindelige  senatorer. 

Søster  Hawkins  udtaler,  at  hendes 
baggrund  i  kirken  har  givet  hende  store 
fordele  i  hendes  offentlige  arbejde. 

»Jeg  tror,  at  jeg  har  fået  min  uddannelse 
tidligt  i  livet  netop  på  grund  af  kirken  -  ved 
at  holde  taler,  ved  at  studere,  ved  at  give 
lektie.  I  kirken  lærer  vi  at  tage  del  i 
arbejdet.  Enhver  må  gøre  sin  del,  og  man 
udvikler  sine  talenter  tidligt,«  siger  søster 
Hawkins. 

I  hele  sit  53  årige  liv  har  søster  Hawkins 
været  aktiv  i  kirken,  og  hun  har  haft  mange 
stillinger,  såsom  wardspræsidentinde  for 
Primary,  stavspræsidentinde  for  hjælpe- 
foreningen, wardspræsidentinde  for  Unge 
Piger  og  lærer  for  Unge  Voksne. 

Søster  Hawkins  er  gift  og  har  4  voksne 
børn.  Hendes  valgsprog  er  dette:  »Ingen 
succes  andre  steder  kan  opveje  fiasko  i 
hjemmet«. 

(fra  Church  News) 

Kirkens  julefilm  for  TV  1980 


James  Steward  gynger  fredeligt  i  sin 
gyngestol  i  rollen  som  hr.  Krueger  i 
TV- filmen  »Hr.  Kruegers  jul«. 


»Tag  en  ensom,  gammel  vicevært  (spillet  af 
James  Stewart).  Giv  ham  en  kælen  kat  ved 
navn  Georg.  Læg  dertil  en  lille,  blond  pige, 
som  har  tabt  sine  vanter  og  kom  så  med 
Mormon  Tabernakelkoret  -  lad  kamera- 
erne køre  og  man  får  den  dejligste  julefilm, 
som  vil  røre  alle  hjerter.« 

Sådan  indleder  Church  News  sin  artikel 
om  den  julefilm,  som  kirken  har  pro- 
duceret, og  som  blev  vist  i  amerikansk  TV  i 
december  1980. 

Filmen  hedder:  »Hr.  Kruegers  jul«  og 
handler  som  sagt  om  en  gammel  ensom 
mand,  som  bl.a.  drømmer,  at  han  dirigerer 
Tabernakelkoret. 

Alle  de  medvirkende  er  medlemmer  af 
kirken  -  undtagen  James  Steward,  som 
udtalte,  at  det  at  dirigere  Tabernakelkoret, 
som  han  faktisk  gjorde  under  optagelserne, 
var  en  af  de  mest  vidunderlige  oplevelser  i 
hans  liv.  Han  følte  sig  hjemme  i  rollen  som 
Hr.  Krueger  og  udtalte:  »Jeg  har  altid  søgt 
til  Jesus  Kristus,  når  jeg  skulle  have  hjælp 
og  vejledning,  og  jeg  takker  ham  altid  for 
de  velsignelser,  jeg  får«. 


Nyt  østfra 


Lørdag  den  15.  november  1980  rejste  9 
medlemmer  fra  Rønne  gren  til  stavs- 
konference  i  København. 

Det  er  nok  mange  år  siden,  vi  har  været 
så  mange  af  sted  på  én  gang  til  en 
konference. 

Denne  gang  skulle  det  dog  være  en  særlig 
konference  for  os  fra  Bornholm,  da  der 
skulle  opretholdes  4  nye  ældster  -  vi  var  kun 
2  i  forvejen. 

De  4  nye  ældster  er:  Per  Borgen,  Frantz 
Bøving,  Ejvind  Folkmann  og  Hans  Koe- 
foed. 

Den  følgende  lørdag-søndag  var  præ- 


sident Arnt  K.  Valgren  fra  stavspræsident- 
skabet  på  Bornholm  for  at  ordinere 
brødrene,  og  det  skete  i  deres  respektive 
hjem. 

Om  søndagen  blev  Frantz  Bøving 
opretholdt  som  2.  rådgiver  i  grenen,  Ejvind 
Folkmann  blev  opretholdt  som  rådgiver  i 
ældsternes  kvorum,  og  Hans  Koefoed  blev 
opretholdt  som  grenssekretær. 

Så  nu  fremstår  Rønne  gren  som  en  mere 
fuldt  organiseret  gren.  Det  må  være  ét  af  de 
lange  skridt,  som  præsident  W.  Kimball 
taler  om. 

Hans-Jørgen  Rønholt  Madsen 

Vor  mormon  arv 


En  af  de  mange  tragedier,  der  udspilledes  på  pionerernes  rejse  over  prærien,  skildres  på 
dette  maleri  af  Clark  Kelley  Price  fra  Provo,  Utah,  hvor  han  viser,  hvordan  et 
håndkærrekompagni  begraver  en  fader  i  en  nødtørftigt  gravet  grav  i  Bitter  Creek, 
Wyoming  i  1 856. 

Mange  af  vi  danskere  har  fjerne  slægtninge  mellem  disse  pionerer,  og  vi  har  måske  fået 
forbindelse  med  deres  efterkommere,  så  vi  med  dem  kan  glæde  os  over  evangeliet. 

Men  selv  om  vi  ikke  kan  finde  slægtninge  af  blodet  mellem  pionererne,  så  er  de  alle  -hver 
og  en,  som  led  og  stred  for  vor  skyld  -vore  forfædre.  Deres  lidelser  og  sejre,  deres  afsavn  og 
dyrekøbte  erfaringer  -  alt  er  det  en  del  af  den  arv,  vi  som  mormoner  har  påtaget  os,  da  vi 
accepterede  evangeliet. 

Måtte  ikke  én  af  dem  være  død  forgæves! 

Århus  gren  tager  afsked  med  populært 
missionærpar 


Lørdag  den  8.  november  1980  holdt  Århus 
gren  en  festaften  for  missionærparret 
Edgar  og  Ragna  Dudd. 

Ældste  og  søster  Dudd  tilbragte  stort  set 
hele  deres  mission  i  Århus,  og  de  gjorde  et 
stort  arbejde  for  at  reaktivere  søskende. 

Aftenen  indledtes  med  taler  og  vidnes- 
byrd og  medvirken  af  grenskoret.  Senere 
morede  man  sig  med  at  digte  vers,  man 
sang  danske  sange  og  sluttede  med  forfrisk- 
ninger. 

Alle  søskende  i  Århus  gren  sender  ældste 
og  søster  Dudd  de  kærligste  hilsener. 

Jørn  Holm  Bendtsen 
Grenspræsident 


Ældste  og  søster  Dudd  med  en  smuk 
afskedsgave  fra  Århus  gren. 


Alberta  templet  åbent  i  24  timer 


I  anledning  af  kirkens  150  års  jubilæum  og 
provinsen  Albertas  75  års  fødselsdag  holdt 
templet  i  Cardston,  Alberta,  åbent  i  24 
timer  den  26.  og  27.  september  1980. 

I  det  tidsrum  blev  der  udført  19  sessioner 
med  ialt  2.291  endowmwnts,  samt  sted- 
fortrædende dåb,  vielser  og  beseglinger. 

Der  kom  så  mange  til  templet,  at  ikke 
alle  kunne  være  med  i  samme  session. 
Medlemmer  kom  langvejs  fra.  Nogle  rejste 
op  til  1200  km  for  at  være  med  ved  denne 
specielle  lejlighed. 

319  tempelarbejdere  ledede  arbejdet,  og 
tempelpræsidenten,  V.  A.  Wood,  udtalte, 
at  det  for  alle  deltagende  havde  en  »højst 
betagende,  åndelig  oplevelse«. 

(fra  Church  News) 

Århus  grenskor  holder  debutkoncert 


i'  mk 


I  forbindelse  med  grenskonferencen  i  Århus  den  25.  og  26.  oktober  1980  holdt  grenskor  et 
deres  første  koncert  af  en  times  varighed,  lørdag  aften  den  25. 

Til  stede  var  omkring  100  medlemmer  og  venner  af  kirken,  og  de  kunne  nyde  en  koncert 
bestående  af  en  pæn  blanding  af  danske  sange  og  af  kirkens  salmer. 

Koret  har  øvet  sig  flittigt  gennem  et  års  tid,  og  deres  sang  var  så  vellykket  og 
charmerende,  at  den  bragte  mange  følelser  frem  i  de  tilstedeværende. 

H.N.S.P. 

Kan  du  finde  dåseåbneren? 


Måske  har  du  et  fuldstændigt  2-års  forråd 
af  madvarer  i  kælderen.  Måske  har  din  søn 
gået  på  overlevelseskursus.  Din  datter  har 
måske  et  bevis  fra  et  livredderkursus,  og 
din  kone  kan  måske  »hekse«,  når  det  gælder 
om  at  sy  gamle  gardiner  om  til  kjoler  eller 
at  lave  et  lækkert  måltid  af  en  pakke  maka- 
roni og  en  dåse  tunfisk. 

Men  hvor  godt  ville  I  alle  kunne  arbejde 
sammen  i  en  almindelig  nødsituation? 

Hvis  du  pludselig  stod  uden  din  hustru 
eller  mor,  måtte  du  så  leve  af  pandekager 
og  cacaomælk?  Hvis  hun  kom  på  hospita- 
let, kunne  du  så  skifte  sengetøjet,  til  hun 
skulle  komme  hjem?  Kan  familiens  5-årige 


vise  babysitteren,  hvordan  man  låser  dø- 
rene? 

Her  følger  en  liste,  som  kan  hjælpe  os  til 
at  finde  ud  af  vort  moderne  »vildnis«  af 
mærkelige  redskaber  -  og  ud  af  måltider, 
som  gemmer  sig  i  dåser  og  glas  -  og  udspe- 
kulerede snavsbekæmpere. 

Kontrollér,  om  hvert  medlem  af  familien 
er  i  besiddelse  af  de  færdigheder,  som  passer 
til  vedkommendes  aldersklasse  ifølge  listen. 
Hvis  ikke,  ville  det  måske  være  klogt  at 
bruge  nogle  minutter  hver  uge  (måske  efter 
familiehjemmeaften)  til  at  øve  sig  på  dem. 

(Det  er  en  god  ide,  at  få  familien  til  virke- 
lig at  gøre  de  forskellige  ting  for  at  komme 

følgende  bemærkning  i  forkøbet:  »Det  var 
da  mærkeligt.  Jeg  var  sikker  på,  at  jeg 
kunne  gøre  det.  Jeg  har  jo  set  dig  gøre  det 
masser  af  gange«). 

Alder:  4-6  år 

Kan  vaske  og  klæde  sig  selv  på. 

Kan  bruge  telefonen  i  nødstilfælde  -  alarm, 
en  nabo  eller  familie  og  er  i  stand  til  at 
give  nødvendige  oplysninger  (disse  tele- 
fonnumre bør  være  skrevet  op  ved  tele- 
fonen). 

Kan  låse  og  åbne  døre  i  hus  og  evt.  bil. 
Ved,  hvor  de  mest  almindelige  madvarer  er 

-  brød,  mælk,  frugt  osv. 

Kan  klare  almindelig  oprydning,  rede 
senge,  sætte  opvask  på  plads. 

Alder:  7-12  år 

Kan  alt  det  førnævnte. 

Kan  forberede  enkle  måltider  -  smørrebrød, 

spejlæg  o.l.  -  ved,  hvordan  en  fornuftig 

kostplan  ser  ud. 
Kan  sikkert  anvende  almindelige  redskaber 

-  komfur,  brødrister,  dåseåbner  osv. 
Ved,  hvor  de  almindelige  redskaber  til 

madlavning  opbevares,  og  hvordan  de 
bruges  -  knive,  pisker,  dørslag  osv. 

Kan  skylle  af  og  vaske  op. 

Ved,  hvordan  man  fjerner  affald. 

Kan  sortere  vasketøj  og  benytte  vaskema- 
skinen. 

Kan  tråde  en  nål  og  udføre  enkle  repara- 
tioner på  tøj. 
Kan  vaske  gulve  og  pudse  vinduer. 


Kan  støvsuge  og  tørre  støv  af. 

Ved,  hvor  der  er  ekstra  nøgler  til  hus  og  bil. 

Alder:  13-17  år 

Kan  alt  det  førnævnte. 

Ved,  hvor  medicin  o.l.  opbevares,  og  til 
hvem  og  hvad,  det  skal  benyttes. 

Kan  skifte  sikringer  og  elektriske  pærer  og 
kan  regulere  varmen. 

Ved,  hvor  det  almindeligste  værktøj  opbe- 
vares -  hammer,  knibtang,  skruetrækker 
osv.  -  og  kan  benytte  det. 

Kan  stryge  al  slags  tøj. 

Kan  lave  en  indkøbsliste  og  foretage  ugent- 
lige eller  månedlige  indkøb. 

Voksne 

Kan  alt  det  førnævnte. 

Kender  til  fremgangsmåden  ved  at  betale 

regninger. 
Ved,  hvordan  banksager  ordnes. 
Ved,  hvor  der  opbevares  oplysninger  om 

forsikringer,  testamente,  konti,  og  ved, 

hvad  det  betyder. 
Ved,  hvordan  man  kører  bil  (hvilken  pedal, 

der  er  bremsen,  koblingen  osv.),  selv  om 

man  ikke  har  kørekort. 
Kan  udføre  enkle  funktioner  vedrørende 

en  bil  -  skifte  hjul,  fylde  benzin  på. 
Kender  vejen  til  læge,  hospital,  forretnin- 
ger. 

Har  et  system  (en  kalender,  opslagstavle, 
notesbog),  hvormed  der  holdes  styr  på 
de  daglige  gøremål  -  tandlægeaftaler, 
biblioteksbøgers  afleveringsfrist,  reg- 
ningers betalingsfrister  osv. 

(Sue  Van  Alfen,  Ensign,  april  1976) 


Hvor  fornuften  sparker  troen  ud,  smutter 
overtroen  ind  ad  bagdøren. 

Ingeborg  Buhl 

★  ★  ★ 

Mormons  Bog  på  Kassetter 


I  løbet  af  sommeren  1 980  har  broder  Eddie 
Karnil  fra  Odense  indtalt  Mormons  Bog  på 
bånd.  Optagelsen  fandt  sted  i  TSD's  loka- 
ler på  Vodroffsvej  i  København,  hvor  der 
var  opbygget  et  midlertidigt  studie. 

Hele  indtalingen  tog  6'/2  dag  eller  ca.  70 
timer  og  fyldte  37  spoler  svarende  til  30 
timers  lytning. 

Alle  de  steder  hvor  der  i  indlæsningen 
opstod  fejl  -  det  kunne  være  uvedkom- 
mende lyde,  rømmen,  forkert  tryk  eller 
snubien  over  ordene  -  blev  genoptaget.  Det 
har  betydet  et  stort  arbejde  med  at  klippe 
fejlene  bort  og  samle  båndene  igen.  Og  når 
klippearbejdet  er  overstået,  vil  der  være  ca. 
30  bånd  tilbage  svarende  til  20  timers  lyt- 
ning eller  15  kassettebånd. 

Men  under  klipningen  har  der  vist  sig 
fejl,  som  ikke  blev  rettet  i  1 .  omgang,  og  det 


har  været  nødvendigt  at  sende  bud  efter 
Eddie  Karnil  to  gange  for  at  rette  disse  fejl. 

Vi  har  i  modsætning  til  Sverige  benyttet 
os  af  en  professionel  skuespiller,  og  det  har 
været  en  stor  fordel  både  hvad  ensartet 
stemme  og  evne  til  at  holde  samme  tempo 
angår. 

Denne  nye  indtaling,  som  vil  kunne 
købes  gennem  Nordisk  Distributions  Cen- 
ter i  nær  fremtid,  vil  være  en  stor  hjælp  til  at 
fordybe  sig  i  Mormons  Bog,  når  man  f.eks. 
kører  i  bil,  men  også  hjemme  vil  man  høste 
stor  fordel  i  studiet  af  Mormons  Bog  ved  at 
lytte  samtidig  med,  at  man  følger  med  i 
bogen. 

Alle  vi,  der  arbejdede  med  på  denne 
opgave,  fik  et  vidnesbyrd  om  bogens  gud- 
dommelighed og  om,  at  den  er  et  andet 
vidne  om  Kristus. 

JL 


Hele  staben  samlet.  Kaj  Jensø  med  de  37  bånd,  Eddie  Karnil  med  manuskriptet,  Jørgen 
Ljungstrøm  med  Mormons  Bog  og  Moneca  Bilton,  der  var  sekretær. 

Eddie  Karnil  indtaler,  mens  Jørgen  Ljungstrøm  kontrollerer  det  oplæste  og  afbryder,  hver 
gang  der  fejllæses  eller  ord  glemmes. 


Optagelsen  i  fuld  gang.  Kaj  Jensø  passer  båndmaskinen  (Tandberg  10XD)  og  Moneca 
Bilton  noterer  alle  data  til  senere  brug. 

Platter  for  Sidste  Dages  Hellige 


22 


Det  er  med  meget  stor  glæde,  vi  nu 
præsenterer  vores  udvalg  i  religiøse  platter 
for  kirkens  medlemmer  og  andre  in- 
teresserede. 

Jeg  vil  gerne  kort  ridse  den  historiske 
baggrund  op. 

Medens  præsident  Pehrson  var  missions- 
præsident  her  i  Danmark,  gav  han  os  ideen 
til  religiøse  platter  til  kirkens  medlemmer, 
for  at  de  kunne  få  noget  smukt  at  se  på,  men 
også  samtidig  for  at  et  overskud  kunne 
være  til  økonomisk  hjælp  til  forskellige 
projekter  i  kirken. 

Allerede  dengang  begyndte  vi  at  arbejde 
med  platterne,  vores  udvikling  er  gået  over 
platten  med  græshopperne  og  mågerne,  og 
en  tempelplatte  af  Schweiz  templet. 

Imidlertid  var  vi  ikke  særlig  tilfredse  med 
resultaterne,  da  det  var  overglasur.  Hvor- 
imod vi  nu  behersker  den  noget  sværere 
teknik,  der  kaldes  underglasur.  Det  vil  sige, 
at  der  ligger  en  glasur  hen  over  billedet,  det 
beskytter  selve  billedet,  og  samtidig  giver 
det  den  skønhed  og  dybdevirkning,  som 
var  vores  mål.  Og  det  har  selvfølgelig  kostet 
os  store  anstrengelser,  mildt  sagt,  men  til 
gengæld  er  vores  resultat  noget  nær  det 


perfekte. 

Tempelserien  kommer  til  at  omfatte  alle 
templerne.  Kristus  og  Johannes  Døberen 
er  tænkt  som  dåbsgaver,  navne  og  datoer 
kan  skrives  på  bagsiden,  så  man  mindes 
ham  der  døbte,  ham  der  gav  hånds- 
pålæggelsen for  Helligåndens  gave,  og  til 
slut  hvem  der  var  din  biskop.  Det  kan 
skrives  med  egne  håndskrifter  og  vil  være  et 
minde  for  livet. 

Platten  af  kirkebygningen  på  Priorvej  i 
København,  der  for  resten  har  50  års 
jubilæum  i  juni  1981,  er  et  eksempel  på, 
hvad  der  kan  gøres,  hvis  man  har  lyst  til 
noget  tilsvarende. 

Juleplatten  er  en  Kristus  serie,  der 
fortæller  om  Kristi  liv.  Den  første  udkom  i 
1978,  og  disse  årgange  kan  selvfølgelig 
stadig  købes.  For  platterne  gælder  det,  at 
den  guldbelægning,  der  er  på,  er  ægte  24 
karats  guld. 

Handelen  vil  komme  til  at  foregå  lokalt, 
og  det  vil  være  det  lokale  ward,  der  vil  høste 
overskudet. 

Nærmere  oplysninger  kan  fås  på  tlf. 
02-73  62  68. 

Ben!  S.  Jensen 


DØDEN 

Jeg  står  ved  havets  bred  med  blikket  uafvendt  rettet  mod  et  skib,   der  har 
bredt  sine  hvide  sejl  ud  for  morgenbrisen  og  nu  stævner  ud  mod  det  blå 
oaean. 

Skibet  er  et  billede  på  skønhed  og  styrke ,   og  jeg  står  og  betragter  det, 
indtil  det  til  sidst  kun  øjnes  som  en  lille,   hvid  plet  lige  der,  hvor 
havet  og  himmelen  mødes. 

En  af  dem,   der  står  ved  siden  af  mig,   siger:    "Så  -  nu  er  det  borte!" 
Borte?     -  Hvor  borte? 

Ja,   det  er  uden  for  min  synskreds  -  men  det  er  da  også  det  hele! 

Skroget  og  masten  er   lige  så  store,   som  da  jeg  så  det  sejle  ud,   og  det  er 

fuldt  ud  i  stand  til  at  føre  sin   levende  fragt   til  bestemmelsesstedet . 

Skibet  er  ikke  blevet  mindre,  det  er  ikke  forsvundet ,  det  er  kun  for  mig, 
det  ser  sådan  ud. 

Og  ligesom  vi  stod  og  så  det  sejle  bort,  og  der  var  en,  som  sagde:  "Så  - 
nu  er  det  borte!"  -  således  er  der  andre  øjne,  der  ser  det  nærme  sig,  og 
andre  stemmer  rede  til  at  juble:    "Dér  kommer  det!" 

OG  SÅDAN  ER  DØDEN. 

Sådan  ser  der  ud  i  Skive  gren 


å 


Kirkebygningens  adresse:  Vesterled  2,  7800  Skive. 

Grenspræsidentens  adresse:  Vagn  Darre,  Chr.  Winthersvej  23,  8600  Silkeborg. 
Tlf.  06-82  48  08. 

Mødetider  om  søndagen: 

Kl.  10.00  -  Organisations-  og  kvorumsmøder 
Kl.  1 1.00  -  Søndagsskole 
Kl.  1 1.50  -  Nadvermøde 

